《寄赠李顺德于鳞》
明代·王世贞

昨秋送我蓟门侧，天日黯作琉璃碧。强以雄心挥别泪，俯视万象俱堪掷。

千言昵昵未肯尽，片语仓皇各深惜。高艑长驱不断风，被发悲歌向震泽。

道逢北使行相问，生其果厌承明席。钜鹿西驰七百里，扶风秩中二千石。

黄金横带历下过，里门高车排画戟。海内但不书生穷，大笑便出长安陌。

何能毫末见文章，乍可沉沦就时格。贞也高阳一狂客，英雄草莽成莫逆。

杯酒浮沉到处非，寸心炯炯留生识。昔者击鹿过徐卿，匕首忽奋珊瑚惊。

立谈秋风搏雕鹗，纵饮沧海吞鲵鲸。生独嶷然摄神气，太华千叠云峥嵘。

须臾瞪目奇句发，独扫满座无留行。更为击筑变清羽，起视河汉西北倾。

生骑羸马出秋曙，一榻已下相予迎。每寻知己必往古，倘示新篇非世名。

今予北来更牢落，眼中徐卿渐有情。拂袖低回望牛斗，掩耳刺促愁蝇声。

勉㫋与生各自爱，胡为局蹐多哀鸣。请看日月岂相比，万古不废东西明。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。